Próteinverksmiðja kallar á breytingar á skipulagi Málefni félagsins Snæpróteins , sem er undirbúningsfélag fyrir byggingu fiskimjölsverksmiðju í Grundarfirði , voru tekin til umfjöllunar á fundi bæjarstjórnar Grundarfjarðar í síðustu viku . Var það vegna óska aðstandenda Snæpróteins um leyfi til endurbóta á húseigninni Nesvegi 4a , þar sem lengst af var starfsrækt mjölverksmiðja og bræðsla . Jafnframt var óskað eftir breytingum á lóðinni sem er hluti hafnarsvæðisins samkvæmt skipulagi . Fram kom í tillögu og bókun sem lagt var fram á fundinum að fyrirhugaðar framkvæmdir kalli á breytingu á deiliskipulagi . Jafnframt þurfi að aðgæta áður framkomnar hugmyndir um breytingar á aðalskipulagi hafnarsvæðisins . Eins og greint hefur verið frá í Skessuhorni hefur fyrirtækið GRun , sem á fyrrgreint húsnæði , í samvinnu við vélsmiðjuna Héðin , með aðkomu Þróunarfélags Snæfellinga , haft á prjónunum að koma upp lítilli verksmiðju sem ynni prótein í formi mjöls og lýsis , úr fiskafurðum og þá einkum slógi . Skapa á verðmæti úr því sem hingað til hefur verið hent og m.a. farið frá fiskvinnslum út í sjó , en talið er tímaspursmál hvenær það verði víða bannað . Nokkur álitamál hafa komið upp varðandi fyrirhugaða próteinverksmiðju í Grundarfirði , sem áætlað er að knýja með rafmagni og skapi um fimm störf . Meðal annars hvað lyktarmengun verðar , þótt gert sé ráð fyrir strompi upp frá vinnsluhúsinu sem veiti gufum frá vinnslunni burtu frá byggð . Sigurborg Kr . Hannesdóttir forseti bæjarstjórnar bar fram tillögu og bókun á fundi bæjarstjórnar sem samþykkt var samhljóða . Þar segir m.a : „ Bæjarstjórn fagnar frumkvæði fyrirtækja til nýsköpunar og eflingar atvinnulífs í bænum og lýsir ánægju með að stefnt sé að því að nýta hráefni betur til verðmætasköpunar . Óvissa er þó um lyktarmengun . Bæjarstjórn áréttar það sem fram kom í bréfi bæjarstjóra til Snæpróteins , dags. 31. október 2012 , um að sýnt verði fram á hráefnisöflun til að hægt verði að draga ályktun um gæði hráefnis . “ Jafnframt beinir bæjarstjórn í tillögunni því til bæjarstjóra að afla meiri upplýsinga , meðal annars um áhrif sambærilegra verksmiðja . Einnig að áður en lengra er haldið verði verkefnið kynnt á opnum íbúafundi eins fljótt og kostur er . Þannig verði stefnt að því að allar forsendur fyrir ákvörðun um málið verði ljósar áður en Snæprótein eða Grundarfjarðarbær leggja í frekari kostnað vegna þess . “